Cyriac Skinnerhez
Cyriac, ma három éve, hogy noha
  Külső színén nem lelsz foltot s hibát,
  E fényeholt szem immár mit se lát,
  Rest öblein nem tükrözik soha
  Se nap, se hold, se csillag mosolya,
  Se nőé s férfié. Ne érje vád
  Mégse az Ég kezét: jottát sem ád
  Szivem a hitből. Büszkén megy tova
  Tűrő utam. Mi buzdít? ─ kérdezed? ─
  Barátom! az, hogy a terhelt szem-él
  Fénye Szabadság szent harcán veszett,
  S most Európa mind erről beszél.
  A lét hiú táncán át vezet,
  Boldog vakot ─ s van ennél jobb vezér? 
Versek
Szonettek